Möödunud nädalal Motherwellist Varssavi Legiasse naasnud Henrik Ojamaa on saadetud Sarpsborgi laenule.
Sarpsborg on Norra kõrgliiga klubi, mis möödunud hooaja lõpetas kaheksandal positsioonil. Ojamaa veedab Norras järgmise poolaasta ning naaseb seejärel taas Legiasse, vahendab Soccernet.ee.
Motherwellis tegi Eesti koondise ründaja kaasa 21 mängus ja lõi selle ajaga neli väravat. Poola pealinna klubiga seob 23-aastast Ojamaad veel poolteiseaastane leping.
Hooaeg algab Norra kõrgliigas aprilli alguses ja esimeses ringis kohtub Ojamaa suvel Santosega euromängu pidanud Tromsöga, kus varasemalt on mänginud ka Joel Lindpere.
Toimetaja: Siim Boikov